  Майя Бывальцева 2018-тӥ арын шуркынмонэ Ижкарын выль ӵектос кутске – пиналъёс пӧлын хоккеен шудонъя М. Т. Калашников нимо турнир. Со сярысь ивортэ Удмуртиысь физкультурая, спортъя но егитъёсын ужан политикая министерстволэн пресс-службаез. Ӵектослэн кык ӧрез: нылпиослэн азбар командаоссы пӧлын М. Т. Калашников нимо турнир; пиналъёс пӧлын следж-хоккеен шудонъя «М. Т. Калашников нимо калыккуспо турнир. Азбар командаос пӧлын вожвылъяськон арлыдъя куать группаослы люкемын: 7-8, 9-10, 11-12, 13-14, 15-16, 17-18 арес. Ӵошатсконэ пыриськон понна Удмуртиысь 25 муниципал кылдытэтъёсысь 72 команда куриськон сётӥз. Со 1 сюрс 200-лэсь трос адями. Котькуд командалы командалэн пусэныз но муниципал кылдытэтлэн тодметлыкеныз майкаос, клюшкаос сётозы. Арлыдъя котькуд группаын вормисьёсты кубокъёсын, медальёсын но дипломъёсын пусъёзы. Со сяна, пиналъёсты ӵошатскон интые нуон-ваёнэз, улыны интыянэз но сюдонэз радъясьёс ас вылазы басьто. Турнир 12-тӥ шуркынмонэ кутскоз но 19-тӥ толсурозь кыстӥськоз. Шудонъёс «Олимпиец» катокын, адаптивной спортъя «Удмуртия» центрын (Чекерил), «Ижсталь» йӧ дворецын но Глазкарысь «Прогресс» йӧ дворецын котькуд вордӥськонэ но вирнуналэ. Пумиськонъёс 13 часын кутскозы. Вожвылъяськонэз ворсан ужрад 19-тӥ толсуре Удмуртиысь кун циркын ортчоз, отчы ӵошатсконэ пыриськем вань командаосты ӧтёзы. Вормисьёсты пусъем сяна, цирк возьматон луоз. Кыкетӥез ӧр – следж-хоккеен шудонъя турнир – 29 шуркынмонысен 2-тӥ толсурозь ортчоз. Пумиськонъёс «Олимпиец» катокын но адаптивной спортъя «Удмуртия» центрын радъяськозы. Туннэ нуналлы 5 кунъёс вожвылъяськонэ пыриськыны мылкыдзы сярысь веразы ни. Ижкарын Норвегиысь, Канадаысь, Китайысь (КНР), Уйпал Кореяысь (КНДР), США-ысь командаосты возьмало. Россилэсь данзэ утись командаын тросэз шудӥсьёс – «Удмуртия» клубысь следж-хоккеистъёс. Нырысь валысь чакланъёсъя, турнире 6 команда пыриськоз, оглом 120 адями. Ӵектос Удмуртилэн тӧроез Александр Бречалов кичӧлтэмъя элькун кивалтэт но «Белкамнефть» акционер огазеяськон куспын юнматэм тупанкылъя «САФМАР» ӟечлэсьтон фонд юрттэм улсын быдэстӥське. Радъясьёсыз – Удмуртиысь физкультурая, спортъя но егитъёсын ужан политикая министерство, элькунысь хоккеен шудонъя федераци.  Тегъёс: Спорт Ижкар Хоккей Следж-хоккей Удмуртия МихаилКалашников пиналъёс  